Aalborg Sportshøjskole bliver til august 2017 meget digital, når det første hold højskoleelever starter på et fag med fokus på spillet Counter-Strike: Global Offensive - CS:GO kort. - Vi synes at eSport er fantastisk interessant. Se bare på hvor meget det engagerer mange unge mennesker. Det engagement kan vi bruge til at gøre folk rigtig dygtige som gamere,‐ men vi kan også bruge det til at give dem en masse fysisk træning og stærke fællesskaber, siger forstander på Aalborg Sportshøjskole Rasmus Krogh. eSport er en af de hurtigst voksende aktiviteter på globalt plan og når Aalborg Sportshøjskole går sammen med foreningen Aalborg eSport om at tilbyde det som et fag, er det fordi man spår sporten en stor fremtid og en udbredelse og popularitet, der kan måle sig med fodbold og håndbold. - eSport er meget andet end den traditionelle kliché om pizzabakker, cola og folk der aldrig laver andet end at spille. Hvis du er seriøs som gamer er du nødt til at holde dig i form, træne seriøst i alle spillets elementer, arbejde med teamudvikling, taktik og samarbejde, siger Dan Nimand, der er formand for Aalborg eSport. Underviserne på eSports-linjen bliver folk, der ved, hvad de snakker om og som selv er blevet store navne indenfor eSport. Der er tale om Michael "Django" Rüsz og Kasper "DetlevSNitzEl" Kristensen. Førstnævnte har været landsholdskaptajn for det danske Call of Duty 2-hold og er nu Counter-Strike-spiller mens sidstnævnte er semiprofessionel Counter-Strike-spiller gennem 10 år.

Referat:
Fra sommeren 2017 kan elever på Aalborg Sportshøjskole få undervisning i eSport.